tartuNLP/wikipedia-smugri-20251201 huggingface dataset:
Oinus

Oinus ( tai "Oinous", ) oli antiikin aikainen kaupunki ja kaupunkivaltio ("polis") Lakoniassa Kreikassa. Sen tarkkaa sijaintia ei tunneta.
Oinuksen kaupungin tiedetään sijainneen Eurotas-joen sivujoen Oinus-joen (nyk. Oinoúntas eli Kelefína) laaksossa. Athenaios kuvaa sen sijainneen lähellä Pitanea, millä perusteella se sijaitsi oletettavasti lähellä Eurotaksen ja Oinuksen yhtymäkohtaa vain muutaman kilometrin päässä Spartasta.
Oinus oli oletettavasti Spartan alaisia perioikien poliksia, mutta sen todellinen asema tunnetaan huonosti. Kaupungin historiasta ei tiedetä antiikin lähteistä mitään, ja se mainitaan niissä vain muutaman kerran. Oinus tunnettiin viinistään, johon myös sen nimi viittaa. Kaupungin kansalaisesta käytettiin etnonyymejä "Oinūntios" () ja "Woinontios" ().
Side (Lakonia)

Side () oli antiikin aikainen kaupunki ja kaupunkivaltio ("polis") Lakoniassa Kreikassa. Se sijoitetaan nykyisen Monemvasián kunnan Velanídian kylän paikalle tai lähelle.
Maantiede.
Side sijaitsi Lakonian itärannikolla jonkin verran pohjoiseen Malean niemen kärjestä, lähellä Boian eli Boiain kaupunkia. "Barrington Atlas of the Greek and Roman World" sijoittaa Siden nykyisen Velanídian kylän paikalle. Toiseksi paikaksi on ehdotettu läheistä Ágios Geórgiosta, jossa on luonnonsatama. Siden kaupunkivaltion hallussa ollut alue oli suhteellisen pienikokoinen, ja sen kooksi on arvioitu alle 25 neliökilometriä. Boia sijaitsi saman niemen länsirannalla. Niemen kärjessä sijaitsi Nymfaion.
Historia.
Siden kerrotaan olleen olemassa jo ennen Peloponnesoksen doorilaisvalloitusta. Pausanias sanoo sen saaneen nimensä Danaoksen tyttärestä Sidestä. Klassisella kaudella 300-luvulla eaa. Siden asukkaat siirrettiin naapurikaupunki Boiaan "synoikismoksessa", jossa olivat mukana myös Afroditia ja Etis. Muutoin kaupungista ei tiedetä mitään. Sen mainitsee Pausaniaan lisäksi vain Pseudo-Skylaks.
Pauli Savinainen

Pauli Savinainen (1922 Lieksa – 2009 Joensuu) oli suomalainen metsätyömies, autonasentaja ja osasto Marttinan kaukopartiomies. 
Pauli Savinainen syntyi metsätyönjohtaja Pekka Savinaisen ja hänen vaimonsa Majan kolmantena lapsena näiden paettua Särkijärveltä Vienan Karjalasta todennäköistä Siperiaan karkotusta Suomeen ja asetuttua Lieksaan vuonna 1922.
Sodan uhan kasvaessa syksyllä 1939 sisäasiainministeriö antoi luvan rajaseutujen vapaaehtoiseen evakuointiin 8. lokakuuta alkaen. Pauli Savinaisen perhe evakuoitiin Kiuruvedelle. Savinainen jäi Lieksaan, kunnes hänen alaikäisenä käskettiin myös siirtyä perheen sijoituspaikkakunnalle. Sinne saapui haavoittumisesta toipumaan myös hänen osasto Marttinassa palvellut isänsä.
Isänsä mukaan lähtenyt Savinainen ilmoittautui vapaaehtoisena palvelukseen Oulussa Vienan ja Aunuksen karjalaisista muodostettuun Sissipataljoona 5:een. Koulutus päättyi talvisodan päättyessä. Autokorjaamossa välirauhan aikana työskennellyt Savinainen värvättiin osasto Marttinan järjestämään sissikoulutukseen. Hän osallistui 19-vuotiaana yhdessä isänsä ja 14 muun miehen kanssa 22. kesäkuuta 1941 alkaneeseen Vienan kanavalle suunnattuun tiedustelupartioon, joka vietiin toiminta-alueelle saksalaisilla lentokoneilla. Partion koodinimiä olivat "Hämäläinen" ja "Erich".
Erillinen pataljoona 4:n miehet koottiin kotiuttamista varten Liminkaan. Pauli Savinainen mainitsee kuitenkin päässeensä lopullisesti siviiliin Kajaanissa. Siviilissä hän sai töitä autokorjaamosta Oulusta. Jouduttuaan kuulusteltavaksi kaukopartiotaustansa takia Pauli Savinainen matkasi isänsä Pekan ja monen muun pataljoonansa miehen tavoin Kemin ja Tornion kautta Ruotsiin. Veljensä Villen kanssa Pauli Savinainen siirtyi Eskilstunaan ja palasi Suomeen 1947. Lieksaan asetuttuaan hän avioitui.
Savinainen palasi myöhemmin Ruotsiin perheineen auttamaan sairastunutta isäänsä, joka kuoli vuonna 1958. Hän jäi maahan 13 vuodeksi ja työskenteli autonkorjaustyön ohella metsurina ja maanviljelijänä.
Suomeen 1970-luvulla palattuaan Savinainen asui Pohjois-Karjalassa.
Osasto Marttinan miehet perustivat oman asevelikerhonsa vuonna 1969. Vuonna 2009 kuollut Pauli Savinainen oli viimeinen elossa ollut "siviilisissi". Savinainen mainitaan eri lähteissä tämän partion yksityiskohdista kertoneena osallistujana.
Atte Tiitinen

Atte Tiitinen (s. 7. tammikuuta 2001 Jyväskylä) on suomalainen jääkiekkoilija, joka pelaa II-divisioonajoukkue Suolahden Urhossa. Hän on pelipaikaltaan vasen laitahyökkääjä.
Ura.
Tiitinen on JYPin kasvatti. Kaudeksi 2018–2019 hän siirtyi Kalevan Pallon B-nuoriin. Kaudella 2019–2020 Tiitinen oli 15 osumallaan seuran A-nuorten kolmanneksi paras maalintekijä Teemu Pyykkösen kanssa. Kaudeksi 2020–2021 hän palasi JYPiin ja siirtyi seuran U20-joukkueeseen.
Kaudella 2021–2022 Tiitinen oli tehoilla 10+15=25 JYPin U20-joukkueen paras syöttäjä Emil Kangasniemen kanssa ja hän sijoittui joukkueen sisäisessä pistepörssissä kolmanneksi. Tiitinen debytoi kauden aikana myös JYPin SM-liigajoukkueessa, jossa hän pelasi kolme runkosarjaottelua ilman tehopisteitä. Tiitinen teki liigadebyyttinsä 7. helmikuuta 2022 Tapparaa vastaan. Hänelle avautui paikka JYPin kokoonpanosta, kun joukkueesta oli useita pelaajia sivussa koronavirustartuntojen ja kausiflunssan vuoksi. Tiitinen merkittiin JYPin nelosketjun vasempaan laitaan toisen debytantin, Onni Bomanin sekä Santeri Koskelan viereen. Hän sai ottelussa jääaikaa 9.50 minuuttia ja Tiitiselle merkittiin teholukema –1.
Tiitinen siirtyi kaudeksi 2022–2023 vuoden mittaisella sopimuksella Mestis-joukkue Kokkolan Hermekseen. Lokakuussa 2022 hän vaihtoi kuitenkin Hermeksestä loppukauden sopimuksella toiseen Mestis-joukkueeseen, KeuPa HT:hen. Yhteensä Tiitinen pelasi sarjassa tulokaskautensa aikana 36 runkosarjaottelua tehopistein 1+3=4 ja yhden playoff-ottelun ilman tehopisteitä. Huhtikuussa 2023 hän teki KeuPan kanssa vuoden mittaisen jatkosopimuksen.
Kaudeksi 2024–2025 Tiitinen siirtyi vuoden mittaisella sopimuksella II-divisioonajoukkue Suolahden Urhoon.
Lynk &amp; Co 09

Lynk &amp; Co 09 on kiinalaisen Geelyn omistaman Lynk &amp; Con vuodesta 2021 lähtien valmistama suurikokoinen crossover-tyyppinen automalli. Se perustuu samalle Volvon kehittämälle SPA-pohjalevyrakenteelle kuin esimerkiksi Volvo XC90.
Mallissa on nelisylinterinen 2,0-litrainen bensiinimoottori ja kaksi erilaista hybridivoimalinjaa, joiden väliltä ostaja voi valita. Kevythybridiversiossa tehoa on yhteensä 250 hevosvoimaa ja ladattavassa hybridimallissa puolestaan 425 hevosvoimaa. Voimansiirtona on aina kahdeksanportainen automaattivaihteisto.
Keralankurkuma

Keralankurkuma ("Curcuma zedoaria") on inkiväärikasvien heimoon kuuluva kasvilaji. 
Keralankurkuma kasvattaa maavarresta ryppään noin 75 cm korkeita vesoja, joista kukin muodostuu noin viidestä lehdestä, joiden lehtilapa on 13 cm leveä ja 35 cm pitkä.
Keralankurkuman lehtiä käytetään mausteena, ne muistuttavat sitruunaruohoa. Nuoria versoja käytetään salaattiin, ja tärkkelyspitoista maavartta nuolijuuren tapaan. Kasvissa on monia aromaattisia öljyjä ja sitä käytetään rohdoksena.
Leonid Ivašov

Leonid Grigorjevitš Ivašov () on venäläinen kenraalieversti ja 2003 perustetun Yleisvenäläinen upseerien kokouksen eli OOS:n johtaja. Hän sai julkista huomiota asettuessaan vastustamaan Vladimir Putinia tammikuussa 2022. Hän vaati avoimessa kirjeessä Ukrainan kysymyksessä hautaamaan sotasuunnitelmat jos sellaisia on tehty. Samalla hän vaati myös Putinin eroa.
Ivašov oli vuonna 1999 maailman julkisuudessa, kun Venäjän asevoimat tuli Kosovossa asuvien serbien turvaksi, ja Ivašov johti operaatiota, jonka seurauksena Venäjän laskuvarjojääkäreiden yhteenotto Naton joukkojen kanssa oli hyvin lähellä.
Jaavanpippuri

Jaavanpippuri ("Piper cubeba") on pippurikasvien heimoon kuuluva kasvilaji.
Jaavanpippuri on monivuotinen köynnös, jonka varret voivat kasvaa kuusi metriä pitkäksi. Sillä on kahdenlaisia versoja, toiset kasvavat ylöspäin, toiset sivuille. Kukat ja hedelmät kehittyvät vaakasuuntaisiin versoihin. Kasvin tyvellä ja pystyvarsissa kasvaa pyöreitä lehtiä, kukkaversoissa pitkulaisia. Lehdet tuoksuvat voimakkaasti. Kukat ovat vaatimattomat. Marja on aluksi keltainen ja punainen, kypsänä lähes musta.
Sitä kasvatetaan Indonesiassa, lähinnä Jaavalla ja Sumatralla, rohdos- ja maustekasviksi. Se oli tärkeä mauste keskiajalla ja sen jälkeen aina 1900-luvun alkupuolelle asti. Sitä kerättiin villeistä kasveista viidakosta ja kuljetettiin kiinalaisten kauppareittejä ja silkkitietä pitkin Eurooppaan. Portugalin kuningas kielsi jaavanpippurin kaupittelun vuonna 1640 suojellakseen ryytipippurin ("Piper nigrum") markkinoita.
Jaavanpippuria käytetään pohjoisafrikkalaisessa ras al hanout -maustesekoituksessa, Bombay Sapphire -ginissä ja venäläisessä pippurivotkassa.
Mätäsharso

Mätäsharso ("Gypsophila repens") on raunikkeihin kuuluva koristekasvina viljelty kohokkikasvilaji. Se on monivuotinen ja muodostaa muutaman kymmenen senttimetrin levyisiä mätästäviä tai mattomaisia puoliksi ainavihreitä kasvustoja. Lehdet ovat kapean tasasoukkia ja usein hieman harmahtavan vihreitä. Kukintovarret kasvavat 20 senttimetriä korkeiksi. Niissä kasvaa terttumaisissa kukinnoissa tähtimäisiä viisilukuisia kukkia, leveydeltään 1,5 cm. Kukkien väri vaihtelee valkoisesta vaaleanpunaiseen. Mätäsharso esiintyy alkuperäisenä luonnonkasvina Keski- ja Etelä-Euroopan vuoristoalueilla.
Japaninmagnolia

Japaninmagnolia ("Magnolia kobus") on Japanista kotoisin oleva suureksi puuksi kasvava magnolialaji. Luonnonvaraisena se voi kasvaa jopa 25-metrisiksi puuksi. Suomessa viljellyt japaninmagnoliat ovat suurimmillaan kuudesta kahdeksaan metriä korkeita, usein pensasmaisia. Japaninmagnolia on kesävihanta ja kukkii keväällä ennen lehtien puhkeamista. Vasta vanhat yksilöt alkavat kukkia. Suuret kukat ovat valkoisia ja miedosti tuoksuvia. Kukan sisimmät kehälehdet ovat 3–5 cm pitkiä. Syksyllä kehittyy punaisia, käpymäisiä tuppilohedelmiä, joiden sisältä paljastuvat siemenet.
Japaninmagnolian ja toisen Japanissa kasvavan lajin tähtimagnolian välinen risteymä on tarhamagnolia ("Magnolia" × "loebneri"). Japaninmagnolia esiintyy alkuperäisenä koko Japanissa ja Etelä-Korean Chejun saarella. Se kasvaa korpimaisissa suonreunametsissä, -pensaikoissa ja lehtipuumetsiköissä.
Jake Chelios

Jake Chelios (, s. 8. maaliskuuta 1991 Chicago, Illinois) on yhdysvaltalaissyntyinen uransa lopettanut jääkiekkoilija, jolla on myös Kiinan kansalaisuus. Cheliosin isä on NHL:ssä pelannut Hall of Fameen kuuluva pelaaja Chris Chelios. Myös hänen veljensä Dean Chelios on entinen jääkiekkoilija.
Ura.
Chelios pelasi yliopistokiekkoa Michigan State Universityssa vuosina 2010–2014. Yliopistouran viimeisellä kaudella hän pelasi myös ammattilaisena aikuisten sarjoissa ECHL:n Toledo Walleye:ssa ja AHL:n Chicago Wolvesissa. Chelios pelasi AHL- ja ECHL-sarjoissa kevääseen 2019 asti. Jaksoon sisältyy myös viiden NHL-ottelun jakso Detroit Red Wingsin riveissä. NHL-visiitiltä jäi aikakirjoihin vain yksi kahden minuutin jäähy.
Syksyllä 2019 Chelios siirtyi pelaamaan KHL-liigan Kunlun Red Starin joukkueseen. Koska Cheliosilla ei ollut taustalla otteluita Yhdysvaltain maajoukkueessa, hän sai Kiinan edustusoikeuden pelattuaan yhtäjaksoisesti kaksi kautta Kiinassa.
Kaudella 2024–2025 Chelios pelasi myös Kreikan maajoukkueessa Challenger Series -turnauksessa.
Poppelimagnolia

Poppelimagnolia ("Magnolia acuminata") on Pohjois-Amerikasta kotoisin oleva puuksi kasvava magnolialaji. Laji kukkii keväällä lehtien puhkeamisen jälkeen. Lehdissä on lyhyt ruoti ja 10–24 senttimetriä pitkä lehtilapa, joka on soikea-puikea, alta vaaleanvihreä ja karvainen. Kukan sisimmät kehälehdet ovat 6–8 cm pitkiä, pystyjä, vihertävänkeltaisia. Hedelmänä on tuppilo.
Poppelimagnolia kasvaa luonnonvaraisena Itä-Yhdysvalloissa ja Kanadan Ontariossa lauhkean vyöhykkeen tuoreissa ja runsasravinteisissa laaksojen lehti- ja sekametsissä.
Berezivkan piiri

Berezivkan piiri () on maaseutuvaltainen aluehallinnollinen piiri Ukrainan Odessan alueella. Piiri rajoittuu etelässä Odessan piiriin, lännessä Rozdilnan piiriin, pohjoisessa Podilskin ja Mykolajivin alueen Pervomaiskin piiriin sekä idässä Mykolajivin alueen Voznesenskin ja Mykolajivin piirit. Piirin hallinnollinen keskus on Berezivkan pikkukaupunki (9 527 as., 2021). 
Berezivkan piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Odessan alueen piirien lukumäärän seitsemään. Tällöin Berezivkan piirin pinta-alaksi tuli 5 546,1 neliökilometriä. 
Ukrainan tilastokeskus arvioi Berezivkan piirin väkiluvuksi 106 490 (1.1.2021). Piiri on maaseutuvaltainen; kaupunkilaisiksi luokiteltiin vain 27,8 prosenttia (29 636 as.) väestöstä, ja he asuivat Berezivkan kaupungissa tai jossain kuudesta kaupunkityyppisessä taajamassa.
Tommi Niskanen

Tommi Niskanen (s. 6. tammikuuta 1999 Lahti) on suomalainen jääkiekkoilija, joka pelaa Ruotsin kolmanneksi korkeimmalla sarjatasolla HockeyEttan-joukkue Piteå HC:ssä. Hän on pelipaikaltaan keskushyökkääjä, mutta Niskanen osaa pelata myös laidassa. Hän laukoo oikealta.
Ura.
Seuraura.
Niskanen on JYPin kasvatti. Hän voitti kauden 2013–2014 päätteeksi C-nuorten SM-pronssia ja kauden 2015–2016 päätteeksi B-nuorten SM-pronssia. Kaudella 2018–2019 Niskanen oli tehoilla 13+19=32 seuran A-nuorten toiseksi paras maalintekijä ja neljänneksi paras pistemies. Kesäkuussa 2019 hän teki sopimuksen Mestis-joukkue TUTO Hockeyn kanssa ja liittyi kaudeksi 2019–2020 ensisijaisesti seuran A-nuoriin. Niskanen pelasi siellä alkukauden, kunnes jo lokakuussa hän palasi JYPin A-nuoriin. Niskanen oli 21 osumallaan joukkueen paras maalintekijä. Hän pelasi kauden aikana myös kaksi ottelua lainalla Mestis-joukkue KeuPa HT:ssä. 
Toukokuussa 2020 Niskanen teki KeuPa HT:n kanssa vuoden mittaisen Mestis-sopimuksen. Hän pelasi siellä varsinaisella tulokaskaudellaan 2020–2021 27 runkosarjaottelua tehopistein 10+16=26 ja kolme playoff-ottelua tehden yhden syöttöpisteen. Niskanen voitti koko runkosarjan tulokkaiden piste-, maali- ja syöttöpörssin. Hän oli myös KeuPan kolmanneksi paras pistemies.
Niskanen teki toukokuussa 2021 koejaksosopimuksen kasvattajaseuransa JYPin SM-liigajoukkueen kanssa. Elokuussa seura lopulta vahvisti hänen jääneen ilman jatkosopimusta. Alle viikkoa myöhemmin Niskanen palasi kauden 2021–2022 kattavalla sopimuksella KeuPa HT:n joukkueeseen. Hän oli tehoilla 15+22=37 joukkueen toiseksi paras pistemies Jaakko Heikkisen jälkeen. Helmikuussa 2022 KeuPa lainasi Niskasen yhden ottelun ajaksi JYPin SM-liigajoukkueeseen, kun joukkueesta oli useita pelaajia sivussa koronavirustartuntojen ja kausiflunssan vuoksi. Niskanen teki liigadebyyttinsä näin ollen 7. helmikuuta 2022 Tapparaa vastaan. Hänet merkittiin JYPin kakkosketjun vasempaan laitaan Samuel Heleniuksen sekä toisen KeuPan lainapelaajan ja liigadebytantti Juho Koivusaaren viereen. Niskanen sai ottelussa jääaikaa 15.14 minuuttia ja hänelle merkittiin teholukema –1. 
Kaudeksi 2022–2023 Niskanen siirtyi vuoden mittaisella sopimuksella monikansallisen Erste Ligan unkarilaisjoukkue Dunaújvárosi Acélbikákiin. Joukkuetta valmensi hänelle KeuPa HT:stä kaudelta 2019–2020 tuttu Niko Eronen. Kaudeksi 2023–2024 Niskanen siirtyi vuoden mittaisella sopimuksella Ruotsin kolmanneksi korkeimmalle sarjatasolle HockeyEttan-joukkue Piteå HC:hen.
Maajoukkueura.
Niskanen on pelannut neljä poikien maaottelua.
Parker Foo

Parker Foo (, s. 12. syyskuuta 1998 Edmonton, Alberta) on Kanadassa syntynyt ja kasvanut kiinalaistaustainen jääkiekkoilija, joka edustaa Kiinan maajoukkuetta ja KHL-joukkue Kunlun Red Staria.
Foo pelasi juniorikiekkoa Alberta Junior Hockey Leaguessa vuosina 2014-2017 ja siirtyi tämän jälkeen Yhdysvaltoihin New Yorkin osavaltion Schnectadyyn pelaamaan yliopistokiekkoa Union Collegen joukkueeseen. Kolmen yliopistovuoden jälkeen Foo siirtyi KHL:aan Kunlun Red Starin joukkueseen yhdessä vanhemman veljensä Spencer Foon kanssa. Edustettuaan kaksi perättäistä kautta Kunlunia Foot saivat edustusoikeuden Kiinan maajoukkueeseen.
Chicago Blackhaws varasi Foon vuoden 2017 varaustilaisuuden viidennellä kierroksella numerolla 144. Foo ja Blackhawks eivät ole kuitenkaan solmineet pelaajasopimusta joten Foo voi niin halutessaan solmia NHL-sopimuksen mihin tahansa seuraan.
Kiinan kansalaisuus

Kiinan kansantasavallan kansalaisuus on laillinen suhde yksityisen henkilön ja Kiinan välillä. Kansalaisuus saadaan ensisijaisesti vanhempien kansalaisuuden kautta.
Huolimatta siitä, että Macaon ja Hongkongin asukkaat ovat Kiinan kansalaisia, erityishallintoalueiden passi- ja maahanmuuttopolitiikka on itsenäinen Manner-Kiinasta. Passinhakuun ja oleskelulupaan kullakin alueella vaikuttaa se, mihin henkilö on merkitty asukkaaksi hukou-järjestelmässä. Kiinan kansalaisuus ei kuitenkaan automaattisesti takaa esimerkiksi oleskelulupaa Hongkongissa.
Kansalaisuuden saaminen syntymällä tai ilmoituksella.
Kiinan kansalaisuuslain mukaan kaikkiin Kiinan tunnustamiin etnisiin ryhmiin kuuluvat henkilöt voivat saada Kiinan kansalaisuuden.
Lapsi voi saada syntyessään Kiinan kansalaisuuden, jos vähintään toinen vanhemmista on etniseltä taustaltaan kiinalainen. Kansalaisuutta ei kuitenkaan myönnetä automaattisesti, mikäli henkilö ei ole etniseltä taustaltaan kiinalainen, vaikka hän tai tämän vanhemmat olisivatkin syntyneet Kiinan maaperällä.
Lapsi, joka on syntynyt Kiinan maaperällä ja jonka vanhemmista ei ole varmuutta, saavat automaattisesti Kiinan kansalaisuuden.
Kansalaisuuden saaminen hakemuksella.
Kiina avasi ensimmäisen koko maan tasolla toimivan maahanmuutosta vastaavan virastonsa vuonna 2018. Pysyvän oleskeluluvan saaneet ulkomaalaiset voivat muun muassa ostaa asunnon, ilmoittaa lapsensa kouluun tai hakea ajokorttia samoilla ehdoilla kuin Kiinan kansalaisetkin.
Kiinan kansalaisuuslain mukaan ulkomaalaiset voivat saada Kiinan kansalaisuuden, mikäli he sitoutuvat noudattamaan Kiinan kansantasavallan perustuslakia ja muita lakeja, sekä täyttävät seuraavat ehdot:
Kiinan kansalaisuudesta on mahdollista luopua ilmoituksella. Tämä ei kuitenkaan ole mahdollista valtion virkamiesten ja aktiivisessa palveluksessa olevien sotilaiden kohdalla.
Kaksoiskansalaisuus.
Kiina ei tunnusta kaksoiskansalaisuuksia.
Xi Jinpingin noustua valtaan Kiinan hallinto on alkanut kannustamaan kansalaisia ilmiantamaan henkilöitä, joilla on salaa kaksoiskansalaisuus. Tällaisia henkilöitä on syytetty esimerkiksi korruptiosta.
Veikkausliigan kausi 2022

Veikkausliigan kausi 2022 oli Suomen jalkapallon pääsarjan Veikkausliigan 33. kausi. Kausi alkoi 2. huhtikuuta ja se päättyi 23. lokakuuta Hallitsevana mestarina kauteen lähti HJK. Liigasta putosi kaudella 2021 suoraan FC KTP. Nousijajoukkue kaudelle 2022 oli Ykkösen edelliskaudella voittanut Vaasan Palloseura. Mestaruuden voitti kolmannen kerran peräkkäin Helsingin Jalkapalloklubi. Mestaruus oli sille seurahistorian 32.
Sarjajärjestelmä.
Veikkausliigan sarjajärjestelmän on sama kuin kaudella 2021. Kausi alkaa kahdentoista joukkueen kaksinkertaisella runkosarjalla, jonka aikana pelataan kaikkiaan 132 ottelua. Runkosarja kestää huhtikuun alusta syyskuun puoliväliin. Runkosarjan jälkeen joukkueet jaetaan kahteen erilliseen sarjaan. Runkosarjan kuusi parasta joukkuetta jatkavat yksinkertaiseen mestaruussarjaan ja kuusi huonoimmin sijoittunutta yksinkertaiseen haastajasarjaan. Mestaruus- ja haastajasarjoissa joukkueet jatkavat niillä pistemäärillä, jotka runkosarjan aikana on kerääntynyt. Loppusarjat pelataan syys-lokakuun aikana.
Joukkueet.
&lt;section begin="joukkueet"/&gt;
&lt;section end="joukkueet"/&gt;
Kauden palkitut.
Valioerotuomarikerhon vuoden 2022 herrasmiesvalinnat ovat seuraavat:
Menestys eurokentillä.
"Mestarien liiga:"
"Eurooppa-liiga:"
"Konferenssi-liiga
Suomen mestarijoukkueessa HJK:ssa pelanneet.
Liigapeleissä pelasivat kauden aikana seuraavat pelaajat (kauden 2022 ottelut/maalit): Malik (11/1), Paulus Arajuuri (2/-), Nassim Boujellab (20/1), Dawid Browne (22/2), Murilo (19/-), Aapo Halme (2/1), Conor Hazard (24/-), Perparim Hetemaj (16/2), Arttu Hoskonen (21/3), Santeri Hostikka (20/2), Lucas Lingman (7/-), Manuel Martic (10/1), Valtteri Moren (4/-), Anthony Olusanya (21/7), Matti Peltola (15/-), Bojan Radulović (23/8), Jukka Raitala (23/-), Riku Riski (1/-), Roope Riski (2/-), Janne Saksela (2/-), Fabian Serrarens (16/-), Pyry Soiri (15/1), Atomu Tanaka (19/1), Miro Tenho (21/2), Casper Terho (26/4), Joona Toivio (11/-), Jakob Tånnander (3/-), Santeri Väänänen (13/1), Johannes Yli-Kokko (17/1), Miska Ylitolva (4/-)
Kauden jälkeiset ottelut.
Eurolopputurnaus.
"Haka voitti yhteismaalein 4–2 ja eteni Konferenssiliigan karsintoihin."
Liigakarsinta.
"FC Lahti voitti yhteismaalein 3–2 ja säilyi Veikkausliigassa."
Macaon kuvernööri

Macaon kuvernööri (, ) oli Macaon hallituksen korkein edustaja vuodesta 1626 vuoteen 1999, kaupungin ollessa Portugalin siirtomaana ja myöhemmin alueena. Macaon siirryttyä Kiinalle virka korvattiin Macaon hallintojohtajan viralla. Kuvernöörin virka perustettiin vuonna 1626 ja ensimmäisenä sitä hoiti Francisco Mascarenhas. Viimeinen kuvernööri oli Vasco Joaquim Rocha Vieira, jonka kausi päättyi 19. joulukuuta 1999.
Kuvernöörin valta-oikeuksiin kuului muun muassa paikallisparlamentin hajottaminen. Kuvernöörin nimitti virkaan Portugalin valtionpäämies, eli vuodesta 1910 lähtien presidentti.
Vuonna 1885 valmistunut kuvernöörin palatsi, nykyinen Macaon hallinnon päämaja, toimi kuvernöörin virka-asuntona.
Auli Eho

Auli Eho (s. 16. toukokuuta 1948 Helsinki) on suomalainen kirjailija ja toimittaja. Eho toimi pitkään Suomen Kotitalousopettajien liiton julkaiseman "Kotitalous"-lehden päätoimittajana. Eho on julkaissut useita Tuusulan, Järvenpään ja Keravan paikallishistorioihin pohjautuvia kirjoja, jotka on kustantanut Mediapinta Oy.
Elämäkerta.
Auli Eho syntyi Helsingissä 16. toukokuuta 1948 vaikka todellisuudessa Ehon perhe asui Hyvinkään maalaiskunnassa Jokelassa. Eho on sisaruksistaan vanhin ja esikoisena maatalon työt tulivat hänelle pienestä pitäen tutuiksi. Ylioppilaaksi päästyään Eho jatkoi opintoja Helsingissä, jossa hän opiskeli kotitalousopettajaksi Helsingin Kotitalousopettajaopistossa ja myöhemmin tiedottajaksi Markkinointi-instituutissa. Auli Eholla on ensimmäisestä avioliitostaan yksi lapsi. Nykyisin Eho on naimisissa Lauri Kolehmaisen kanssa.
Eho toimi pitkään "Kotitalous"-lehden päätoimittajana ja vuosina 2000–2004 Suomen Kotitalouslehti Oy:n toimitusjohtajana, kunnes hän jäi eläkkeelle.
Julkaisut.
Lista Auli Ehon julkaisemista kirjoista:
Emil Kangasniemi

Emil Kangasniemi (s. 27. heinäkuuta 2002 Tampere) on suomalainen jääkiekkoilija, joka pelaa Mestis-joukkue KeuPa HT:ssä. Hän on pelipaikaltaan vasen laitahyökkääjä. Kangasniemi laukoo oikealta.
Ura.
Kangasniemi syntyi Tampereella, kun hänen isänsä Miska pelasi tuolloin Tapparassa. Kangasniemi kasvoi kuitenkin Jyväskylässä ja hän on JYPin kasvatti. Kaudella 2021–2022 Kangasniemi oli 15 syöttöpisteellään seuran U20-joukkueen paras syöttäjä Atte Tiitisen kanssa. Hän debytoi kauden aikana myös JYPin SM-liigajoukkueessa, jossa Kangasniemi pelasi kaksi runkosarjaottelua ilman tehopisteitä. Hän teki liigadebyyttinsä 8. helmikuuta 2022 vieraissa Tapparaa vastaan. Kangasniemelle avautui paikka JYPin kokoonpanosta, kun joukkueesta oli useita pelaajia sivussa koronavirustartuntojen ja kausiflunssan vuoksi. Hänet merkittiin vain kolmella täydellä ketjulla otteluun lähteneen JYPin ylimääräiseksi hyökkääjäksi nelosketjuun. Kangasniemi sai ottelussa jääaikaa 4.57 minuuttia.
Kaudella 2022–2023 Kangasniemi oli JYPin U20-joukkueen kolmanneksi paras pistemies tehoilla 14+19=33.
Kangasniemi siirtyi kaudeksi 2023–2024 vuoden mittaisella sopimuksella Mestis-joukkue KeuPa HT:hen. Hän pelasi siellä tulokaskaudellaan 41 runkosarjaottelua tehopistein 6+10=16. Toukokuussa 2024 Kangasniemi teki seuran kanssa vuoden mittaisen jatkosopimuksen.
Muuta.
Kangasniemen isä Miska pelasi omalla urallaan puolustajana pudotuspelit mukaan lukien yhteensä 674 SM-liigaottelua JyP HT/JYPissä sekä Tapparassa, jossa hän oli voittamassa Suomen-mestaruutta vuonna 2003. Miska pelasi myös kaksi kautta Ruotsissa. Hän on myöhemmin toiminut mm. JYP Junioreiden hallituksen varapuheenjohtajana kaudella 2017–2018 sekä JYPin B-nuorten joukkueenjohtajana kahdella seuraavalla kaudella Emilin pelatessa joukkueessa.
Bernice Brummer

Bernice Anna Brummer (s. 9. tammikuuta 1934 Helsinki) on suomalainen kanttori ja kuoronjohtaja. Brummer on toiminut yli 50 vuotta Vihtijärven kappelikuoron johtajana. Suomen tasavallan presidentti on myöntänyt Brummerille arvonimen director cantus 26. marraskuuta 2010.
Elämäkerta.
Bernice Brummer, omaa sukua "Bourgeois-Wickstrom," syntyi 9. tammikuuta 1934 Helsingissä. Brummerin isä oli insinööri Roy Wickström. Äidinkieleltään Brummer on ruotsinkielinen ja hänellä oli kaksi siskoa. Vihtijärvelle Bernice tuli edesmenneen aviomiehensä, Hiiskulan kartanon herran, Henrik Brummerin mukana vuonna 1956. Parilla on viisi lasta. Brummer alkoi johtamaan Vihtijärven kappelikuoroa vuonna 1964. Hän oli laulanut kuorossa jo vuodesta 1958. Brummer soittaa urkujen ja pianon lisäksi myös viulua.
14. huhtikuuta 2014 Vihdin seurakunta juhlisti Bernice Brummerin 50-vuotista taivalta kuoronjohtajana. Seurakunta luovutti tuolloin Vihtijärvellä Brummerille Kirkkomusiikkiliiton kultaisen ansiomerkin.
Kanttorin töiden lisäksi Bernice Brummer toimii yrityksen Oy Hiiskula Ab:n puheenjohtajana.
Elias Ruusu

Elias Petri Johannes Ruusu (s. 28. heinäkuuta 2001 Jyväskylä) on suomalainen jääkiekkopuolustaja, joka pelaa Mestis-joukkue Kooveessa.
Ura.
Ruusu vietti lapsuutensa Jämsän Kaipolassa. Ruusu pelasi kaudella 2015–2016 Jämsänkosken Ilveksen C-nuorissa, josta hän siirtyi kaudeksi 2015–2016 JYPin C-nuoriin. Kaudella 2016–2017 Ruusu toimi joukkueen kapteenina. Kaudella 2018–2019 hän voitti JYPin A-nuorten sisäisen tehotilaston lukemalla +10.
Kesäkuussa 2019 Ruusu teki JYPin kanssa kolmivuotisen juniorisopimuksen. Kaudella 2019–2020 hän nousi seuran U20-joukkueen kapteeniksi. Kaudella 2020–2021 Ruusu oli tehoilla 4+11=15 joukkueen tehokkain puolustaja Ville Ottavaisen kanssa. Hän debytoi kauden aikana myös miesten peleissä pelattuaan lainalla Mestis-joukkue KeuPa HT:ssä kolme runkosarjaottelua ilman tehopisteitä. Kaudella 2021–2022 Ruusu debytoi JYPin SM-liigajoukkueessa, jossa hän sai tililleen kaksi runkosarjaottelua ilman tehopisteitä. Ruusu sai tililleen ensimmäisen ottelunsa 8. helmikuuta 2022 vieraissa Tapparaa vastaan. Hänelle avautui paikka joukkueen kokoonpanosta, kun JYPistä oli useita pelaajia sivussa koronavirustartuntojen ja kausiflunssan vuoksi. Ruusu merkittiin JYPin seitsemänneksi puolustajaksi. Hän jäi ottelussa kuitenkin ilman peliaikaa. Ensimmäiset ja kauden ainoaksi jääneet jääaikansa SM-liigassa Ruusu sai seuraavassa ottelussa 10. helmikuuta 2022 Rauman Lukkoa vastaan. Hänet merkittiin JYPin kolmospuolustajapariin Valtteri Kakkosen viereen. Ruusu sai ottelussa jääaikaa 14.10 minuuttia. Hän pelasi kauden aikana myös kaksi ottelua lainalla KeuPassa tehden yhden maalin.
Kaudeksi 2022–2023 Ruusu siirtyi vuoden mittaisella sopimuksella Mestis-joukkue Kooveehen. Hänen ensimmäinen kokonainen Mestis-kautensa toi 46 runkosarjaottelussa tehot 1+7=8 ja yhdeksässä playoff-ottelussa tehot 1+1=2. Kesäkuussa 2023 Ruusu teki seuran kanssa vuoden mittaisen jatkosopimuksen.
Muuta.
Ruusun vanhin veli Tuomas on pelannut puolustajana alemmissa sarjoissa. Eliaksen nuorempi isoveli Markus pelaa maalivahtina Mikkelin Jukurien SM-liigajoukkueessa ja hänellä on myös Dallas Starsin NHL-varaus vuodelta .
Elias Ruusu valmistui ylioppilaaksi Schildtin lukiosta syksyllä 2020.
Wrap

Wrap (myös vrappi tai vräppi) on kylmillä täytteillä täytetty tortilla, joka tehdään usein vehnästä. Wrap on peräisin Meksikosta, kuten monet muutkin texmex-tyyliset ruuat. Wrapin täytteinä käytetään usein kylmää broileria tai lohta, joskus myös tonnikalaa. Wrapit ovat nopeita valmistaa ja siten suosittuja pikaruokatuotteita.
Pidä huolta

Pidä huolta on kappale, jonka levytti Mistakes-yhtye vuonna 1981. Sen on säveltänyt ja sanoittanut Pave Maijanen. Levylle kappaleen sovittivat Maijanen ja Mistakes-yhtyeen muut jäsenet Jyrki Manninen, Risto Hankala ja Jan Noponen.
Kappaleen synty.
Loppuvuonna 1980 Maijanen näki televisiosta kuvia Mosambikin sisällissodassa vammautuneista ihmisistä. Näystä suutuksissaan Maijanen vetäytyi makuuhuoneeseensa säveltämään ja teki kappaleen puolessa tunnissa. Sanat syntyivät ensin englanniksi, mutta muutaman päivän sisällä hän teki uudet sanat suomeksi. Tämä sanoitus oli ensimmäinen, jonka Maijanen teki suomen kielellä. Kappaleen nimi on peräisin tervehdyksestä, jota Lasse Norreksella oli noihin aikoihin tapana käyttää.
Julkaisuhistoria.
Vuonna 1981 kappale julkaistiin singlenä "Pidä huolta" / "Maybe (She is Coming on Sunday)" ja levyllä "Pidä huolta". Samana vuonna se julkaistiin hittikokoelmassa "80-luvun Finnhits 4". Vuoden 1987 Would You -levyllä Maijanen esitti kappaleen nimellä "Take care."
Kappaleen ovat levyttäneet myös muun muassa Laura Voutilainen, Diandra, Juliet Jonesin Sydän, Jean S. ja Munamies. 
Kappaletta käytettiin RAY:n "Pidetään Huolta" -kampanjassa vuosina 2005–2007. Sitä on käytetty myös "Pidä huolta" -hyväntekeväisyyskampanjassa vuonna 2021.
Helsinkiläinen Aventur-kuoro käytti kappaletta koostaessaan Suomen suurimman virtuaalikuoron esityksen vuonna 2020.
Sarkajärvi (Suojärven piiri)

Sarkajärvi () on Venäjällä Karjalan tasavallan Suojärven piirissä sijaitseva järvi, jonka laskujoki Sarkajoki laskee Suistamonjärveen. Järvi on poikkeuksellisesti useampialtainen järvi.
Maantietoa.
Sarkajärvien alue on 2,2 kilometriä pitkä, noin 600 metriä leveä ja järven vesiala on noin 50 hehtaaria. Se sijaitsee kolme kilometriä Leppäsyrjästä luoteeseen ja kuusi kilometriä Suistamosta (Суйстамо) itään. Sillä on laskentatavasta riippuen 3 6 järviallasta, joita yhdistävät toisiinsa salmet tai virtaava joenuoma. Sarkajoki virtaa lähes kaikkien järvialtaiden läpi, mikä tekee siitä läpivirtausjärven. Yli järviallas sijaitsee yläjuoksulla. Se on kaksiosaisena 1,1 kilometriä pitkä ja 300 metriä leveä. Sen poikki on suomaisaikana rakennettu pengertie, jossa on kapea silta-aukko. Leppäsyrjän ja Suistamon välinen maantie kulkee järvenosan kautta. Sarkajoen 150 metriä pitkä uoma yhdistää sen seuraavaan järvialtaaseen, joka on 350 metriä pitkä. Siinä on yksi saari ja laskuoja länsipuolisesta järvialtaasta, jolle on merkitty sama järvennimi. Vanhoissa suomalaiskartoissa on laskuojan kohdalla ylityspaikka. Tämän syrjäisen järvialtaan silmiin pistävin piirre on Kuusikkoniemi, joka melkein katkaisee 850 metriä pitkän järvialtaan. Lisäksi siinä on Palosaari ja Pikkusaari. Vaikka asutuksen merkit muuten puuttuvat, ovat länsipuoliset pellot vielä ilmeisesti viljelyssä. Sarkajoen 750 metriä pitkä uoma jatkaa alaspäin edellisestä altaasta neljänteen järvialtaaseen. Viimeinen järvenosa voidaan tukita yksi tai kaksialtaiseksi. Ensimmäinen osa on 1,8 kilometriä pitkä ja siinä on lähes järvenlevyinen Vaherjoensaari (озеро Вахерйоки) ja toinen pienempi saari. Leppäsyrjältä tuleva tie seuraa täällä järven etelärantaa. Viimeinen järviallas on pieni ja se on yhteydessä edelliseen kapealla salmella. Järven länsipäässä on aikaisemmin ollut asutusta, mutta paikka on nykyään autioitunut. Sen sijaan järven eteläpuolelta kulkevan Matkaselkä–Suojärvi-rautatien Leppäsyrjän asemalla on asutusta ja oheisen louhoksen toiminta on asemanseudulla vilkasta.
Vesistösuhteita.
Sarkajärvi kuuluu Nevan vesistöalueessa Laatokan valuma-alueen Jänisjoen vesistöalueeseen, jossa Ulmosenjoen valuma-alue sijaitsee Jänisjärven lähialueella. Jänisjärvi laskee vuorostaan Laatokkaan, jonka laskujoki Neva laskee Pietarissa Itämeren Suomenlahteen.
Ulmosenjoen valuma-alueen pääuoma muodostuu alajuoksulta lukien Ulmosenjoesta, Suistamonjärvestä, Sarkajoesta, Vaaherjoesta ja Lautaojasta. Vaikka kyseessä on pääasiassa samasta virtavedestä, on sen eri osuuksilla eri nimet. Sarkajärvi sattuu siihen kohtaan, jossa ylempi Vaaherjoki muuttuu alemmaksi Sarkajoeksi. Eräissä kartoissa myös järvialtaiden välistä joenuomaa kutsutaan Vaaherjoeksi, mitä tukee myös saaren nimi. Pohjoispuolella sijaitseva Höytiöjärvi (Богдановское, "Bogdanovskoje") laskee ylimmän järvialtaan pohjoisrantaan. Luoteispuolen Haukilampi laskee kolmannen järvialtaan länsirantaan. Näiden lisäksi on kolme lampea neljännen järvenosan eteläpuolella. Niitä ovat Kuikkalampi ja kaksi Sairionjärveä, joista vain toisesta on laskuoja Sarkajärveen. Toinen Sairionjärvi on sydämen muotoimen.
Eileen Gu

Eileen Feng Gu (; s. 3. syyskuuta 2003) on kiinalainen freestylehiihtäjä, joka kilpailee halfpipessa, slopestylessa ja big airissa. Pekingin talviolympialaisissa 2022 Gusta tuli nuorin olympialaisten freestylehiihdon mestari voittaessaan big airissa kultaa 18-vuotiaana. Gu työskentelee myös mallina.
Varhaiselämä ja koulutus.
Gu syntyi San Franciscossa Yhdysvalloissa 3. syyskuuta 2003. Hänen äitinsä on kiinalainen ja isänsä amerikkalainen. Hänen äitinsä, Gu Yan, muutti Yhdysvaltoihin Kiinasta opiskelijana. Gun äiti laittoi nuoren tyttärensä hiihtotunneille Lake Tahoeen. Gu on viettänyt osan jokaisesta kesästään Kiinassa. SAT-kokeessa Gu ansaitsi 1850 pistettä ja pääsi Stanfordin yliopistoon. Gu puhuu sekä englantia että mandariinikiinaa. Gu harrastaa pianonsoittoa. 
Ura.
Urheilu.
Gu osallistui FIS:n freestylehiihdon ja lumilautailun maailmanmestaruuskisoihin vuonna 2021, voittaen kultamitalit freeski halfpipessa ja slopestylessä. Gusta tuli ensimmäinen freestylehiihtäjä, joka on voittanut kaksi kultamitalia FIS:n freeski maailmanmestaruuskisoissa. Hän voitti myös pronssia freeski big airissa. 
2022 Pekingin talviolympialaiset.
Vuoden 2022 Pekingin talviolympialaisista Gusta tuli freestylehiihdon nuorin kultamitalisti voittaessaan big airin kultamitalin 18-vuotiaana. Pekingin talviolympialaisissa Gu voitti kolme mitalia: kultaa big airista ja halfpipesta sekä hopeaa slopestylestä. 
Maailmancup.
Gu on voittanut halfpipen maailmancupin kokonaiskilpailun kausilla 2021–2022 ja 2023–2024 sekä sijoittunut kolmanneksi kaudella 2024–2025. Slopestylen maailmancupissa hän oli kolmas kaudella 2018–2019. Hän on voittanut kaikkiaan 14 maailmancupin osakilpailua.
Bilhorod-Dnistrovskyin piiri

Bilhorod-Dnistrovskyin piiri () on aluehallinnollinen piiri Ukrainan Odessan alueella. Piiri rajoittuu kaakossa Mustaanmereen, lounaassa Izmajilin piiriin, lännessä Bolhradin piiriin, pohjoisessa Moldovaan ja koillisessa Odessan piiriin. Piirin hallinnollinen keskus on Bilhorod-Dnistrovskyin kaupunki (48 197 as., 2021).
Bilhorod-Dnistrovskyin piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Odessan alueen piirien lukumäärän seitsemään. Tällöin Bilhorod-Dnistrovskyin piirin pinta-alaksi tuli 4 367,7 neliökilometriä.
Ukrainan tilastokeskus arvioi Bilhorod-Dnistrovskyin piirin väkiluvuksi 198 572 (1.1.2021). Asukkaista kaupunkilaisia oli 35,6 prosenttia (70 632 as.), ja he asuivat piirin kahdessa kaupungissa (Bilhorod-Dnistrovskyi, Tatarbunary 10 933 as.) tai kolmessa kaupunkityyppisessä taajamassa (Sarata 4 227 as., Serhijivka 5 316 as., ja Zatoka 1 959 as.).
Ennen heinäkuuta 2020 samanniminen Odessan alueen piiri oli pienialaisempi ja siellä asui vähemmän ihmisiä (60 460 as., 2017 arvio). Esimerkiksi Bilhorod-Dnistrovsky muodosti aiemmin erillisen kaupunkipiirinsä.
Dulce de leche

Dulce de leche on maidosta ja sokerista valmistettava makea siirappi, joka on erityisen suosittua Latinalaisen Amerikan maissa.
Valmistus ja käyttö.
Dulce de lechen perusraaka-aineita ovat maito ja sokeri, jotka keitetään siirappimaiseksi makeaksi lopputulokseksi. Dulce de leche on yleistä erityisesti Latinalaisen Amerikan maissa. Sitä valmistetaan useilla eri nimillä ja useampaan eri tapaan. Meksikossa se tunnetaan nimellä "cajeta", Perussa ja Chilessä nimellä "manjar" ja Brasiliassa nimellä "doce de leite". Varsinkin nykyisin yleinen valmistustapa on keittää tölkki kondensoitua maitoa. Myynnissä on myös teollisesti valmistettua tuotetta. Dulce de leche on yleistynyt etenkin 1990-luvulta lähtien myös Yhdysvalloissa ja Euroopassa.
Dulce de lecheetä voidaan esimerkiksi levittää leivälle tai leivonnaisille. Sitä voidaan myös syödä jäätelön kanssa tai sellaisenaan ilman muita lisukkeita.
Historia.
Dulce de lechen alkuperää ei tunneta varmasti. Hieman saman tapaisia valmisteita on tehty esimerkiksi Ranskassa ja Keski-Euroopassa. Sen sijaan lopulta Latinalaista Amerikkaa hallinneissa Iberian niemimaan maissa sitä ei juuri tunnettu. Dulce de leche onkin mahdollisesti lähtöisin Espanjan aikanaan hallitsemilta Filippiineiltä. Filippiineille se on saattanut levitä hindulaisen keittiön mukana, jossa maitopohjaisilla makeisilla on huomattava merkitys. Latinalaiseen Amerikkaan se on mahdollisesti näin olleen levinnyt Filippiinien ja Meksikon välillä purjehtineiden espanjalaisalusten mukana.
Dulce de leche on historiallisesti herättänyt jännitteitä Etelä-Amerikassa ja sen ympäristössä. Vuonna 2003 Argentiina pyrki julistamaan sen, yhdessä muiden eteläamerikkalaisten kulinaaristen aarteiden kansalliseksi perinnöksi. Tämä herätti vastustusta Uruguayssa. Keskusteluun osallistuivat myös muut Etelä- ja Keski-Amerikan maat, koska dulce de leche on loppujen lopuksi yleisesti jaettu aarre. Joidenkin tarinoiden mukaan eräs kokki – riippuen siitä, kenen versiota uskoo, joko Napoleonin tai argentiinalaisen poliitikon Juan Manuel de Rosasin sisäkkö – sattui keittämään liikaa sokeroitua maitoa ja löysi siten tahmean herkun.
Shiptonin holvikaari

Shiptonin holvikaari (; , ’Artuxin taivaanportti’) on Kiinan Xinjiangissa sijaitseva holvikaari. Se sijaitsee Xinjiangin länsiosassa Kizilsun kirgiisien autonomisessa prefektuurissa Kašgarista luoteeseen lähellä Artuxia 2973 metrin korkeudella merenpinnasta. Se on nimetty brittiläisen vuorikiipeilijän Eric Shiptonin mukaan, joka löysi sen vuonna 1947 toimiessaan Britannian konsulina Kašgarissa.
Holvikaari oli Guinnessin ennätyskirjan mukaan maailman korkein luonnollinen holvikaari, mutta koska sen tarkkaa sijaintia ei tunnettu, merkintä poistettiin kirjasta.
Vuonna 2000 National Geographicin rahoittama retkikunta löysi holvikaaren uudelleen. Holvikaaren korkeus on 457 metriä. Holvikaaresta on tullut turistikohde, ja sinne on rakennettu tie, portaat ja vierailukeskus.
Curling talviolympialaisissa 2022

Curlingissa kilpailtiin Pekingin 2022 talviolympialaisissa 8.–20. helmikuuta Pekingin kansallisella vesiurheilukeskuksella. Curlingissa kilpailtiin miesten, naisten sekä sekakilpailun muodossa.
Osallistujat.
Miehet:
Naiset:
Sekaparit:
Rozdilnan piiri

Rozdilnan piiri () on aluehallinnollinen piiri Ukrainan Odessan alueella. Piiri rajoittuu lännessä Moldovaan, pohjoisessa Podilskin piiriin, idässä Berezivkan piiriin ja etelässä Odessan piiriin. Piirin hallinnollinen keskus on Rozdilnan kaupunki (17 593 as., 2021).
Rozdilnan piiri kuuluu Ukrainan aluehallinnon toiseen tasoon. Heinäkuussa 2020 Ukrainan korkein neuvosto supisti Odessan alueen piirien lukumäärän seitsemään. Tällöin Rozdilnan piirin pinta-alaksi tuli 3 572,2 neliökilometriä.
Ukrainan tilastokeskus arvioi Rozdilnan piirin väkiluvuksi 102 584 (1.1.2021). Piiri on maaseutuvaltainen. Asukkaista kaupunkilaisia oli 40,6 prosenttia (41 685 as.), ja he asuivat joko Rozdilnan kaupungissa tai jossain piirin viidestä kaupunkityyppisestä taajamasta.
Ennen heinäkuun 2020 alueuudistusta Rozdilnan piiri kattoi huomattavasti suppeamman pinta-alan ja piirin asukasluku oli pienempi (2017 arvio 58 159 as.).
Kaukalopikaluistelu talviolympialaisissa 2022

Kaukalopikaluistelussa kilpailtiin Pekingin 2022 talviolympialaisissa 5.–16. helmikuuta Capital Indoor Stadiumilla.
 "Kaikki ajat paikallista aikaa (UTC+8)."
Aikataulu.
Seuraavassa listassa on kaikkien 9 lajin aikataulut.
Lihavoidut tapahtumat ovat loppukilpailuja.
Aino Koskela

Aino Koskela (s. 1982) on suomalainen kapellimestari ja muusikko. Koskela on ensimmäinen nainen, joka toimii kapellimestarina Suomen puolustusvoimissa. Koskela opiskeli Sibelius-Akatemiassa orkesterin- ja kuoronjohtoa, käyrätorvensoittoa ja musiikkikasvatusta. Koskela on työskennellyt Lappeenrannassa, Rakuunasoittokunnan kapellimestarina, vuosina 2016–2020. Kaartin soittokunnan kapellimestariksi Koskela nimitettiin vuonna 2021. Vuonna 2024 Koskela nimitettiin Puolustusvoimien varusmiessoittokunnan päällikkökapellimestariksi. Aino Koskela on säveltänyt paljon laulu- ja puhallinmusiikkia.
Lex Hives

Lex Hives on The Hivesin viides albumi, joka julkaistiin 1. kesäkuuta 2012.
Hongkongin piirit

Hongkong on jaettu 18 piiriin (, ), joita kutakin johtaa piirineuvosto (, ), joiden jäsenistä osa valitaan vaaleilla ja osa on Hongkongin hallintojohtajan nimittämiä. Nykyisenlaiset alueet luotiin vuonna 1982, jonka jälkeen Kwai Tsing erotettiin Tsuen Wanista vuonna 1985, ja Yau Tsim ja Mong Kok yhdistettiin Yau Tsim Mongiksi vuonna 1994.
Piirineuvostoilla on lähinnä neuvoa-antava rooli. Ne neuvovat erityishallintoalueen hallitusta piirien asukkaiden hyvinvointiin ja palveluihin liittyvissä asioissa.
Sulo Lonka

Sulo Eelis Lonka (30. syyskuuta 1916 Helsinki – 4. huhtikuuta 1996 Hämeenlinna) oli suomalainen insinööri, yrittäjä ja yritysjohtaja, joka sai teollisuusneuvoksen arvonimen.
Longan vanhemmat olivat rakennusmestari Vihtori Lonka ja Emma Elisabet Henrikson, aiemmin Karlsson, ja puoliso vuodesta 1941 Sirkka Kummila. Lonka kävi viisi luokkaa Hämeenlinnan yhteiskoulua ja valmistui insinööriksi Tampereen teknillisestä opistosta vuonna 1937. Hän meni toimistoinsinööriksi ja työnjohtajaksi hämeenlinnalaiseen Kummilan rakennusliikkeeseen, jossa oli ollut jo harjoittelijana. Yhtiön toimitusjohtaja Longasta tuli vuonna 1945, sen perustajan ja samalla Longan appivanhemman Hilpi Kummilan kuoltua.
Lonka jatkoi Kummilan johdossa aina vuoteen 1978 asti ja oli vielä sen jälkeen neljä vuotta yrityksen hallituksen puheenjohtaja. Hänen johdossaan yrityksestä kehittyi alallaan suurin Kanta-Hämeessä. Se rakensi asuintaloja sekä liike- ja julkisia kiinteistöjä, kuten kouluja ja esimerkiksi Hattelmalan piirimielisairaalan, mutta myös useita eri alojen tehdasrakennuksia. Yritys osallistui myös Hämeen linnan entisöintiin. Yrityksen puusepäntehdas yhtiöitettiin Kantolan Puutyö Oy:ksi ja se laajensi liiketoimintaansa omalla betonituotetehtaalla. Betonisten ratapölkkyjen valmistus yhtiöitettiin K-Betoni-yhtiöksi. Neuvostoliitossa Longan johtama Kummila oli mukana Kostamuksen rakentamisessa.
Lonka osallistui laajasti rakennusalan yhteistyöhön ja oli Hämeenlinnan kaupunginvaltuuston ja kaupunginhallituksen jäsen. Teollisuusneuvoksen arvonimen hän sai vuonna 1968. Sotilasarvoltaan Lonka oli reservin insinöörimajuri (1967).
Calen Addison

Calen Addison (s. 11. huhtikuuta 2000 Brandon, Kanada) on kanadalainen jääkiekkoilija, joka pelaa tryoutilla NHL-joukkue Ottawa Senatorsissa. Pittsburgh Penguins varasi Addisonin 2. kierroksella numerolla 53. Hän siirtyi Minnesota Wildiin vuonna 2020 vaihdossa Jason Zuckeriin. Syyskuussa 2023 Addison teki Wildin kanssa yksivuotisen ja 825 000 dollarin arvoisen sopimuksen. Marraskuussa 2023 Wild kauppasi Addisonin Sharksiin vaihdossa Adam Raskaan ja viidennen kierroksen varausvuoroon vuoden 2026 varaustilaisuudessa. Syyskuussa 2024 Addison siirtyi tryout-sopimuksella Ottawa Senatorsiin.
Villi sydän (albumi)

Villi sydän on Ollien esikoisalbumi, joka julkaistiin 19. lokakuuta 2018.
Laulut pimeän jälkeen

Laulut pimeän jälkeen on Ollien toinen studioalbumi, joka julkaistiin 12. maaliskuuta 2021.
Aranda (elokuva)

Aranda on Anu Kuivalaisen ohjaama ja käsikirjoittama suomalainen dokumenttielokuva vuodelta 2011.
Elokuva on dokumentti, joka sijoittuu Tutkimusalus Arandalle. Elokuva kertoo merestä, merentutkimuksesta sekä tutkimuksen merkityksestä ihmiselle.
Connor Dewar

Connor Dewar (s. 26. kesäkuuta 1999 The Pas, Kanada) on kanadalainen jääkiekkoilija, joka pelaa NHL-joukkue Pittsburgh Penguinsin riveissä. Minnesota Wild varasi Dewarin kierroksella 3 numerolla 92.
Maaliskuussa 2024 siirtorajan viimeisenä päivänä Wild kauppasi Dewarin Toronto Maple Leafsiin vaihdossa neljännen kierroksen varausvuoroon vuoden 2026 varaustilaisuudessa.
Heinäkuussa 2024 Dewar solmi Maple Leafsin kanssa vuoden mittaisen ja 1,18 miljoonan dollarin arvoisen jatkosopimuksen.
Maaliskuussa 2025 Maple Leafs kauppasi Dewarin ja Conor Timminsin Pittsburgh Penguinsiin vaihdossa viidennen kierroksen varausvuoroon vuoden 2025 varaustilaisuudessa. Heinäkuussa 2025 Dewar solmi Penguinsin kanssa vuoden mittaisen ja yhteensä 1,1 miljoonan dollarin arvoisen jatkosopimuksen.
C. W. McCall

C. W. McCall (oikealta nimeltään "William Fries"; 15. marraskuuta 1928 Audubon, Iowa – 1. huhtikuuta 2022) oli yhdysvaltalainen countrylaulaja.
Fries opiskeli Iowan yliopistossa taidetta. Hän pääsi omahalaisen mainostoimiston taidejohtajaksi 1960-luvun alussa ja loi itselleen siellä viettämänään aikana mainoksissa laulamista varten C. W. McCall -identiteetin. Omaksumanaan fiktiivisenä roolihahmona hän esiintyi kuvitteellisen Old Home Bread -yhtiön rekkakuskina, joka vietti suuren osan ajastaan ruokapaikassa nimeltään The Old Home Filler-Up-an'-Keep-On-a-Truckin' Cafe. McCallin hahmona Fries saavutti suuren suosion; hänen pitämänsä radiokampanja toi hänelle Clio-palkinnon. Vuonna 1975 hän julkaisi McCall-nimellä albumin "Black Bear Road". Single "Convoy" nousi sekä pop- että countrylistojen ykköseksi. Sen sanoitukset teki Fries itse, ja musiikki on Chip Davisin. Kappaleesta tuli niin suosittu, että sen innoittamana Sam Peckinpah ohjasi Kris Kristoffersonin tähdittämän "Raivopäät"-elokuvan (1978). McCall julkaisi myös LP:t "Wolf Creek Pass" (1975) ja "Roses for Mama" (1977).
Fries jätti musiikkiteollisuuden 1970-luvun menestystensä jälkeen. Hän omistautui tämän jälkeen ympäristöliikkeen asialle ja muutti Coloradon Ourayhyn, jonka pormestariksi tuli valituksi vuonna 1982. Vuonna 1990 Fries yritti paluuta musiikkiuralle, mutta ei saavuttanut enää menestystä. Hänet otettiin vuonna 2009 Iowa Rock 'n' Roll Hall of Fameen.
Virtuaalinen vapaus

Virtuaalinen vapaus on Sonja Lindénin ohjaama ja käsikirjoittama suomalais-ruotsalaisena yhteistuotantona tehty dokumenttielokuva vuodelta 2011.
Elokuva käsittelee vapautta, teknologista kehitystä, ihmisen riippuvuutta teknologiasta sekä teknologian vaikutusta ihmiseen.
Kiina kesäolympialaisissa 1996

Kiina osallistui Atlantan vuoden 1996 kesäolympialaisiin 294 urheilijan joukkueella 25 eri lajissa. Kiina voitti kisoissa yhteensä 50 mitalia, joista 16 oli kultaisia. Maan lipunkantajana avajaisissa toimi koripalloilija Liu Yudong.
Mitalistit.
Lähde:
Per-Willy Amundsen

Per-Willy Trudvang Amundsen (s. 21. tammikuuta 1971 Harstad) on norjalainen edistyspuolueen poliitikko. Hän toimi Norjan oikeusministerinä vuosina 2016–2018 ja on istunut suurkäräjillä vuosina 2005–2013 sekä uudelleen vuodesta 2017. Vuosina 2013–2016 hän työskenteli valtiosihteerinä kunta- ja modernisaatioministeri Jan Tore Sannerin alaisuudessa.
Kafeleis

Kafeleis ((?)) oli antiikin aikainen kaupunki ja kaupunkivaltio ("polis") Thessaliassa Kreikassa. Se sijaitsi Ainiin alueella, mutta sen tarkempaa sijaintia ei tunneta.
Myöskään Kafeleisin historiasta ei tiedetä mitään. Kaupunki tunnetaan vain yhdestä piirtokirjoituksesta vuodelta 337/336 eaa. Siinä kaupungin kansalaisesta käytetään etnonyymiä "Kafeleus" (). Kaupungin nimi ei esiinny sellaisenaan antiikin lähteissä, vaan on johdettu etnonyymistä.
Korofaioi

Korofaioi ((?)) oli antiikin aikainen kaupunki ja kaupunkivaltio ("polis") Thessaliassa Kreikassa. Se sijaitsi Ainiin alueella, mutta sen tarkempaa sijaintia ei tunneta.
Myöskään Korofaioin historiasta ei tiedetä mitään. Kaupunki tunnetaan vain yhdestä piirtokirjoituksesta vuodelta 327/326 eaa. Siinä kaupungin kansalaisesta käytetään etnonyymiä "Korofaīos" (). Kaupungin nimi ei esiinny sellaisenaan antiikin lähteissä, vaan on johdettu etnonyymistä.